Ο κανονισμός (ΕΕ) 2024/2903 καθορίζει τα συνολικά επιτρεπόμενα αλιεύματα (TAC) για το 2025 που ισχύουν για τα αλιευτικά σκάφη της Ευρωπαϊκής Ένωσης (ΕΕ) που αλιεύουν ορισμένα αποθέματα ιχθύων στη Βαλτική Θάλασσα, για τη βελτίωση της βιωσιμότητάς τους ή για την ανάκαμψη των αποθεμάτων που βρίσκονται σε κίνδυνο. Ο κανονισμός θεσπίζει περιορισμούς για ορισμένα είδη για ερασιτεχνική αλιεία1. Τα TAC για διάφορα είδη ιχθύων από τη Βαλτική Θάλασσα το 2025 παρατίθενται στο παράρτημα του κανονισμού. Τα καθορισμένα όρια βασίζονται στην αρχή της βιώσιμης εκμετάλλευσης σύμφωνα με τη μέγιστη βιώσιμη απόδοση2 και στο πολυετές σχέδιο διαχείρισης της αλιείας στη Βαλτική Θάλασσα [κανονισμός (ΕΕ) 2016/1139]. Βασίζονται στις βέλτιστες διαθέσιμες επιστημονικές γνωμοδοτήσεις του Διεθνούς Συμβουλίου για την Εξερεύνηση των Θαλασσών και λαμβάνουν υπόψη βιολογικούς και κοινωνικοοικονομικούς παράγοντες. Τα όρια αποφασίζονται από τα κράτη μέλη της ΕΕ βάσει μιας πρότασης της Ευρωπαϊκής Επιτροπής. Το TAC για κάθε μεμονωμένο είδος διαιρείται σε ποσοστώσεις –αναλογίες του TAC που εκχωρούνται στα κράτη μέλη. Τα TAC για το 2025 συνοψίζονται ως εξής. Γάδος (Gadus morhua): λόγω των χαμηλών επιπέδων βιομάζας, ο κανονισμός καθορίζει TAC μόνο για παρεμπίπτοντα αλιεύματα3, προκειμένου να είναι δυνατή η αποκατάσταση των αποθεμάτων· τα όρια αλιευμάτων για τα δύο αποθέματα γάδου (της Ανατολικής Βαλτικής και της Δυτικής Βαλτικής) μειώνονται κατά 28 % και 22 % αντίστοιχα, συγκριτικά με τα επίπεδα του 2024· απαγορεύεται η ερασιτεχνική αλιεία γάδου σε ολόκληρη την περιοχή, αλλά ο κανονισμός λαμβάνει υπόψη παρεμπίπτοντα αλιεύματα· η αλιεία σε ορισμένες περιοχές απαγορεύεται σε ορισμένες περιόδους για την προστασία της αναπαραγωγής του γάδου. Ρέγγα (Clupea harengus): τα όρια αλιευμάτων για τη ρέγγα της Κεντρικής Βαλτικής αυξάνονται κατά 108 % με βάση την αύξηση της μέγιστης βιώσιμης απόδοσης λόγω θετικών επιστημονικών προβλέψεων για τη βιομάζα του αποθέματος· τα όρια αλιευμάτων για τη ρέγγα στον Κόλπο της Ρίγας και τη ρέγγα στον Βοθνικό Κόλπο αυξάνονται κατά 10 % και 21 %, αντίστοιχα· λόγω των χαμηλών επιπέδων βιομάζας της ρέγγας της Δυτικής Βαλτικής, ο κανονισμός διατηρεί τα TAC του 2024 για αναπόφευκτα παρεμπίπτοντα αλιεύματα. Φασί Ατλαντικού (Pleuronectes platessa): ενώ τα αποθέματα φασιού είναι υγιή, ο γάδος αποτελεί αναπόφευκτο παρεμπίπτον αλίευμα κατά την αλιεία φασιού, επομένως το επίπεδο των TAC παραμένει ίδιο με εκείνο του 2024. Παπαλίνα (Sprattus sprattus): τα TAC μειώνονται κατά 31 %, προκειμένου να αποτραπεί η μείωση κάτω από τα βιώσιμα επίπεδα. Σολομός του Ατλαντικού (Salmo salar): τα TAC μειώνονται κατά 36 % αλλά διατηρούνται για τον σολομό στον Κόλπο της Φινλανδίας· διατηρούνται οι περιορισμοί για την ερασιτεχνική αλιεία σολομού. Ο κανονισμός τροποποιεί επίσης τον κανονισμό (ΕΕ) 2024/257 (βλ. σύνοψη) όσον αφορά μια συμφωνία με το Ηνωμένο Βασίλειο σχετικά με τις αλιευτικές δυνατότητες για το σύκο Νορβηγίας στην περιοχή Skagerrak-Kattegat και στη Βόρεια Θάλασσα.